בסבבי הירי האחרונים מכיוון עזה לישראל השתמש חמאס באמל"ח ישן - חדש בזירה - הIRAM. במקרה האחרון מדובר בפגז 155 מ"מ תקני אליו מחברים מנוע רקטי. מדובר באיום קטלני במיוחד שאם פוגע בבית אזרחי או מבנה לא ממוגן יכול לגרום להרג רב. ככל הידוע לכותב שורות אלו, כיפת ברזל יודעת להתמודד עם האיום.

את הIRAM אפשר לתאר כמטען עם מנוע רקטי או במקרה של הסבב האחרון מול חמאס, פגז תקני עם מנוע רקטי. בהפשטה, חמאס לוקחים פגז ארטליריה 155 מ"מ ומחברים אליו מאיץ רקטי. אם החימוש הזה פוגע, יש לו אפקט כמו של ירי תותח או אפילו יותר, תלוי בטווח. במקרים מסוימים, חימוש כזה הצליח לעשות חור בקיר בטון מזוין.

החימוש אינו חדש. מיליציות שיעיות עשו בו שימוש נגד האמריקאים בעיראק לפני עשור ויותר. חימוש דומה הופעל גם לעבר הצבא הבריטי בעימות שלו באירלנד בתחילת שנות התשעים. אתר longwarjournal כתב על החימוש כולל פרסום מגוון תמונות שלו. הממצאים ב-2008 הראו כי המאיצים בקוטר 107 מ"מ היו מתוצרת איראנית. אין מניעה שגם היום איראן היא הספקית של חמאס לחימושים כאלו אם באופן ישיר או באמצעות העברת ידע וייצור ברצועה.

משגרי IRAM רכובים על טנדרים מסוג Falaq-1 / Falaq-2 נמצאו בסוריה מתוצרת איראנית, כך לפי פרסום של armamentresearch. המשגרים יכולים להגיע לקטרים גדולים של 240 / 333 מ"מ ולטווח של כ-10 ק"מ ואף יותר. ככל הידוע, הזירות שנמצאו עד כה בארץ כללו פגזי 155 מ"מ, אם כי, לא ניתן לשלול שימוש עתידי בקטרים גדולים יותר. שימוש בחימוש מסוג זה נמצא אצל חיזבאללה וידוע בשם Bourkan או Volcano.

חוקרים מאתר bellingcat מצאו גם עדות לשמוש בIRAM עם ראש כימי בסוריה. גם במקרה זה, איראן הייתה אחראית על הייצור. אין ספק כי לצד שלל סוגי החימוש שחמאס חושף במלחמה עם צה"ל, הIRAM נחשב לאחד הקטלניים, גם אם הוא מגיע באופן יחסי לטווח קצר.